               EUROPSKA KOMISIJA
            Bruxelles, 13.5.2020.
            COM(2020) 194 final
            2020/0078(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u Međunarodnoj organizaciji civilnog zrakoplovstva kad je riječ o obavješćivanju o dobrovoljnom sudjelovanju u Programu za neutralizaciju i smanjenje emisija ugljika za međunarodno zrakoplovstvo (CORSIA) od 1. siječnja 2021. te o opciji odabranoj za izračun zahtjeva za neutralizaciju za operatore zrakoplova tijekom razdoblja 2021.–2023.

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje je u Međunarodnoj organizaciji civilnog zrakoplovstva (ICAO) potrebno u ime Unije zauzeti o dobrovoljnom sudjelovanju u Programu za neutralizaciju i smanjenje emisija ugljika za međunarodno zrakoplovstvo (CORSIA) od 1. siječnja 2021. te o opciji odabranoj za izračun zahtjeva za neutralizaciju za operatore zrakoplova tijekom razdoblja 2021.–2023.

               2.Kontekst prijedloga

               2.1.Čikaška konvencija i Pariški sporazum

               Cilj je Čikaške konvencije („Konvencija”) regulirati međunarodni zračni prijevoz. Stupila je na snagu 4. travnja 1947. i njome je osnovana Međunarodna organizacija civilnog zrakoplovstva.

               Pariški sporazum donesen je na Konferenciji stranaka Okvirne konvencije Ujedinjenih naroda o klimatskim promjenama u prosincu 2015., a cilj mu je ograničiti porast globalne temperature znatno ispod 2 °C u usporedbi s predindustrijskim razinama te ga nastojati zadržati ispod 1,5 °C. Svi sektori gospodarstva trebali bi doprinijeti tim smanjenjima emisija, uključujući međunarodni zračni promet.

               Sve države članice EU-a stranke su obaju sporazuma. EU i njegove države članice stranke su Pariškog sporazuma i zajedno su se obvezali smanjiti svoje emisije stakleničkih plinova.

               2.2.Međunarodna organizacija civilnog zrakoplovstva

               Međunarodna organizacija civilnog zrakoplovstva specijalizirana je agencija Ujedinjenih naroda. Njezini su ciljevi razvoj načela i tehnika međunarodne zračne plovidbe te poticanje planiranja i razvoja međunarodnog zračnog prometa. EU je ad hoc promatrač u mnogim tijelima ICAO-a (Skupštini i drugim tehničkim tijelima).

               2.3.Program za neutralizaciju i smanjenje emisija ugljika za međunarodno zrakoplovstvo (CORSIA)

               Vijeće ICAO-a na svojoj je 214. sjednici 27. lipnja 2018. kao svezak IV. Priloga 16. Čikaškoj konvenciji donijelo Međunarodne standarde i preporučene prakse (SARP) u području zaštite okoliša – Program za neutralizaciju i smanjenje emisija ugljika za međunarodno zrakoplovstvo (CORSIA).

               Zahtjevi za praćenje, izvješćivanje i verifikaciju (MRV) povezani s emisijama CO2 iz međunarodnih letova iz sveska IV. Priloga 16. primjenjuju se od 1. siječnja 2019. Zahtjevi za neutralizaciju CO2 iz sveska IV. Priloga 16. primjenjivat će se od 1. siječnja 2021.

               U stavcima 3.1.3. i 3.2.1. poglavlja 3. i Dodatku 1. („Administrativni postupci”) sveska IV. Priloga 16. od država se zahtijeva da do 30. lipnja 2020. obavijeste ICAO o sljedećem:

               •
                     svojoj odluci o dobrovoljnom sudjelovanju ili prekidu dobrovoljnog sudjelovanja od 1. siječnja 2021.
                  1
               ,

               •
                     koju su opciju odabrali za izračun zahtjeva za neutralizaciju za operatore zrakoplova tijekom razdoblja 2021.–2023.

               2.4.Sustav EU-a za trgovanje emisijama

               Zrakoplovni sektor dio je sustava EU-a za trgovanja emisijama (ETS EU-a) od 2012.
                  2
                Tim su sustavom obuhvaćene emisije iz zrakoplova koji slijeću u Europski gospodarski prostor (EGP) i iz njega polijeću, uključujući letove u treće zemlje i iz njih. Međutim, kako bi se dao podstrek u okviru Međunarodne organizacije civilnog zrakoplovstva i olakšao napredak prema globalnom pristupu rješavanju pitanja emisija iz međunarodnog zračnog prometa, Unija je donijela privremene mjere odstupanja kako bi, u očekivanju razvoja događaja na međunarodnoj razini, zemljopisno područje primjene ograničila samo na letove unutar EGP-a, odnosno isključila letove izvan EGP-a
                  3
               .

               Zadnjom revizijom Direktive 2003/87/EZ (iz 2017.) prenosi se shvaćanje iz članka 28.b da će se program CORSIA uzeti u obzir tako što će se izmijeniti sustav kojim se uređuje ETS EU-a, ovisno o procjeni ključnih sastavnica programa CORSIA, među ostalim u pogledu sudjelovanja, te da bi se to trebalo postići u skladu s klimatskim ciljem EU-a za 2030. (vodeći se načelom nenazadovanja iz Pariškog sporazuma
                  4
               ).

               3.Stajalište koje treba zauzeti u ime Unije

               3.1. Kontekst

               Unija čvrsto podupire globalnu tržišno utemeljenu mjeru ICAO-a za emisije iz međunarodnog zračnog prometa, odnosno CORSIA-u, jer se njome pridonosi borbi protiv klimatskih promjena. Potporu Unije pokazali su, među ostalim, Europski parlament i Vijeće, koji su, kako bi olakšali napredak u ICAO-u, tri puta mijenjali ETS EU-a.

               Premda je početni cilj programa CORSIA ograničen na kompenzaciju rasta emisija od 2020., važno je podržati početni napredak i doprinijeti odgovarajućem sudjelovanju u interesu postizanja cilja tog programa.

               Odlukom Vijeća (EU) 2016/915
                  5
                utvrđeno je stajalište Unije u pogledu međunarodnog instrumenta koji treba izraditi u okviru tijelâ ICAO-a s ciljem provedbe jedinstvene globalne tržišno utemeljene mjere za emisije iz međunarodnog zračnog prometa od 2020.

               Cilj Uredbe (EU) 2017/2392
                  6
                posebice je „pripremiti se za provedbu globalne tržišno utemeljene mjere od 2021.”. Kako je ondje navedeno, „za konkretnu operacionalizaciju [te mjere] bit će potrebno djelovanje stranaka ICAO-a na nacionalnoj razini.”

               Prema članku 28.b Direktive 2003/87/EZ (Direktiva o ETS-u)
                  7
               : „U roku od 12 mjeseci nakon što ICAO donese relevantne instrumente i prije nego što globalna tržišno utemeljena mjera postane operativna, Komisija podnosi izvješće Europskom parlamentu i Vijeću u kojem razmatra kako se revizijom ove Direktive ti instrumenti mogu provesti u pravo Unije. Komisija u tom izvješću također, prema potrebi, razmatra pravila koja se primjenjuju na letove unutar EGP-a. Komisija također razmatra ambicije i sveobuhvatni okolišni integritet globalne tržišno utemeljene mjere, uključujući njezinu opću ambiciju u vezi s ciljevima iz Pariškog sporazuma, razinu sudjelovanja, njezinu provedivost, transparentnost, sankcije za neusklađenost, postupke za sudjelovanje javnog sektora, kvalitetu jedinica za neutralizaciju emisija, praćenje, izvješćivanje i verifikaciju emisija, registre, odgovornost te pravila o upotrebi biogoriva.”.

               Odlukom Vijeća (EU) 2018/2027
                  8
                utvrđeno je stajalište koje treba zauzeti u ime Unije u okviru ICAO-a u pogledu prvog izdanja SARP-a za CORSIA-u u pogledu razlika o kojima se izvješćuje. U skladu s tom Odlukom države članice izvijestile su o razlikama u odnosu na ICAO, ističući razlike između ETS-a EU-a i CORSIA-e (ETS EU-a temelji se na rutama, a CORSIA na državama), te su navele da će se CORSIA u EU-u provesti revizijom ETS-a EU-a kako je dogovoreno pri njegovoj zadnjoj reviziji iz 2017.
                  9
                Cilj je bio očuvati pravnu stečevinu EU-a i budući politički prostor, kao i razinu ambicija EU-a u području klime.

               Komisija je 4. ožujka 2020. donijela prijedlog „Europskog propisa o klimi”
                  10
                u skladu s kojim bi EU bio obvezan ostvariti cilj klimatske neutralnosti u Uniji do 2050. radi postizanja dugoročnog cilja u pogledu temperature utvrđenog u članku 2. Pariškog sporazuma. Prijedlog se temelji na zaključku da je potrebno poduzeti dodatne mjere i da će biti potreban doprinos svih sektora s obzirom na to da se očekuje da će se postojećim politikama emisije stakleničkih plinova do 2050. smanjiti samo za 60 %, zbog čega je potrebno učiniti još mnogo kako bi se postigla klimatska neutralnost.

               Naposljetku, Unija je u nekoliko navrata, od početka njegove pilot-faze, izrazila političku predanost provedbi programa CORSIA. EU i njegove države članice na zadnjoj su prigodi, odnosno 40. skupštini ICAO-a, održanoj 2019., u s jedne strane naveli da će Unija očuvati svoj politički prostor i klimatske ambicije u pogledu provedbe CORSIA-e u okviru ETS-a EU-a, a s druge da Unija i njezine države članice i dalje „čvrsto podupiru CORSIA-u” te da su i danas, „od početka pilot-faze, u potpunosti predane njezinoj provedbi”. Unija je dosljedno podsjećala da je potrebno očuvati relevantno zakonodavstvo i ambicije EU-a u području klime, u skladu s ETS-om EU-a kako je zadnje revidiran, što je ponovila u razlikama o kojima je izvijestila 2018. i u izjavi na 40. skupštini ICAO-a. Europski parlament od tada poziva Komisiju i države članice da zaštite zakonodavnu autonomiju EU-a u provedbi Direktive o ETS-u
                  11
               .

               3.2. Predloženo stajalište

               Kako bi države članice mogle dostaviti potrebne obavijesti, stajalište Unije potrebno je donijeti do 30. lipnja 2020. (rok utvrđen SARP-ovima za CORSIA-u).

               Kad je riječ o prvom pitanju, tj. obavijesti o svakoj odluci o dobrovoljnom sudjelovanju ili prekidu dobrovoljnog sudjelovanja od 1. siječnja 2021.: vodeći računa o tome da je Unija u više navrata potvrdila političku predanost, što je ICAO već prepoznao, o očekivanim koristima za okoliš i međunarodni promet povezanima s CORSIA-om te o tome što ne postoje održive alternative na globalnoj razini, predlaže se da se o dobrovoljnom sudjelovanju država članica obavješćuje od početka pilot-faze 1. siječnja 2021. U obavješćivanju bi se u skladu s Odlukom Vijeća (EU) 2018/2027 vodilo računa o razlikama o kojima je izviješteno 2018., ali i o svim budućima, te se ne bi dovodilo u pitanje preispitivanje ETS-a EU-a dogovoreno 2017., klimatska ambicija EU-a ni Direktiva o obnovljivim izvorima energije
                  12
               .

               U pogledu drugog pitanja, tj. obavješćivanja o odabranoj opciji za izračun zahtjeva za neutralizaciju za operatore zrakoplova tijekom razdoblja 2021. – 2023., predlaže se da se za svaku odgovarajuću godinu pilot-faze odaberu emisije iz 2021., 2022., odnosno 2023., tj. ne savjetuje se da se za svaku godinu uzmu emisije iz 2020. Tim se pristupom uzimaju u obzir očekivane koristi za okoliš i međunarodni promet, potreba za poticanjem operatora da smanje utjecaj na okoliš i važnost ranog djelovanja, uzimajući pritom u obzir visinu mogućih troškova neutralizacije za europske operatore i utjecaj na njihovu međunarodnu konkurentnost. Veća se ekološka učinkovitost postiže uzimanjem 2021., 2022., odnosno 2023. godine kao referentne nego uzimanjem 2020. godine. Razlog tome je što se očekuje da će emisije iz međunarodnog zračnog prometa 2021., 2022. i 2023. biti veće nego 2020., među ostalim i zbog znatnog utjecaja pandemije bolesti COVID-19 na zračni promet, a tako i na emisije iz njega.

               U tom je kontekstu potrebno na odgovarajući način uzimati u obzir sadašnje i moguće buduće razlike između prava Unije i CORSIA-e. Stoga bi u prethodno opisanom obavješćivanju uvijek trebalo uputiti na razlike o kojima je izviješteno na temelju Odluke Vijeća (EU) 2018/2027. Budući da se te razlike, u mjeri u kojoj su i dalje relevantne, odnose samo na pripisivanje nadležnosti država u odnosu na različite operatore zbog određenih ustrojstvenih razlika CORSIA-e i ETS-a EU-a, trebalo bi biti moguće istodobno izvijestiti i o dodatnim razlikama.

               4.Dosljednost u odnosu na druge politike Unije

               Predložena Odluka usklađena je s drugim politikama Unije te ih dopunjuje, i to energetsku politiku, politiku zaštite okoliša i prometnu politiku. U njoj se podsjeća na vezu između sudjelovanja u CORSIA-i i revizije Direktive o ETS-u EU-a koju provode Europski parlament i Vijeće, kako je utvrđeno u Uredbi 2017/2392. Međutim, Komisija još nije predstavila izvješće predviđeno člankom 28.b Direktive o ETS-u. Općenitije, još nije poznato što će u tom području zakonodavac odlučiti. Stoga se ova obavijest treba smatrati privremenim korakom, uzimajući u obzir stavke 3.1.3. i 3.2.1. poglavlja 3. te Dodatak 1. svesku IV. Prilogu 16. Čikaškoj konvenciji.

               Kako se tim privremenim korakom ne bi dovele u pitanje buduće političke odluke suzakonodavaca, u obavijesti se mora upućivati na razlike o kojima je već izviješteno u skladu s Odlukom Vijeća (EU) 2018/2027, ali, kako je prethodno navedeno, mora biti moguće istodobno izvijestiti i o drugim, dodatnim razlikama.

               5.Pravna osnova

               5.1.Postupovnopravna osnova

               5.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Članak 218. stavak 9. UFEU-a primjenjuje se neovisno o tome je li Unija članica tijela ili stranka sporazuma
                  13
               .

               5.1.2.Primjena u predmetnom slučaju

               U skladu sa stavkom 3.1.3. poglavlja 3. i Dodatkom 1. („Administrativni postupci”) svesku IV. Prilogu 16. Konvencije, države su dužne do 30. lipnja 2020. obavijestiti ICAO o svojoj odluci o dobrovoljnom sudjelovanju ili prekidu dobrovoljnog sudjelovanja od 1. siječnja 2021. i o opciji koju su u skladu sa stavkom 3.2.1. sveska IV. Priloga 16. odabrale za izračun zahtjeva za neutralizaciju za operatore zrakoplova tijekom razdoblja 2021. – 2023.

               Iz tih odredaba proizlazi da određeni pravni učinci CORSIA-e, donesene odlukom Vijeća ICAO-a, a riječ je o tijelu osnovanom sporazumom, ovise o podnošenju relevantnih obavijesti ICAO-u i o uvjetima tih obavijesti. Stoga je donošenje stajališta Unije u pogledu takvih obavijesti obuhvaćeno područjem primjene članka 218. stavka 9. UFEU-a.

               5.2.Materijalnopravna osnova

               Europska unija u skladu s člankom 192. stavkom 1. i člankom 191. UFEU-a doprinosi, među ostalim, ostvarenju sljedećih ciljeva: očuvanju, zaštiti i poboljšanju kvalitete okoliša, promicanju mjera na međunarodnoj razini za rješavanje regionalnih, odnosno svjetskih problema okoliša, a osobito borbi protiv klimatskih promjena.

               5.2.1.Načela

               Materijalnopravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, konkretno onoj koja je potrebna za glavni ili prevladavajući cilj ili element.

               5.2.2.Primjena u predmetnom slučaju

               Glavni cilj i sadržaj predviđenog akta odnose se na klimatsku politiku u kontekstu međunarodnog zrakoplovstva.

               Stoga je materijalnopravna osnova predložene odluke članak 192. stavak 1. UFEU-a.

               5.3.Zaključak

               Pravna osnova predložene odluke trebao bi biti članak 192. stavak 1. UFEU-a u vezi s člankom 218. stavkom 9. UFEU-a.

               2020/0078 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u Međunarodnoj organizaciji civilnog zrakoplovstva kad je riječ o obavješćivanju o dobrovoljnom sudjelovanju u Programu za neutralizaciju i smanjenje emisija ugljika za međunarodno zrakoplovstvo (CORSIA) od 1. siječnja 2021. te o opciji odabranoj za izračun zahtjeva za neutralizaciju za operatore zrakoplova tijekom razdoblja 2021.–2023.

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Čikaška konvencija o međunarodnom civilnom zrakoplovstvu („Konvencija”), čiji je cilj regulacija međunarodnog zračnog prometa, stupila je na snagu 4. travnja 1947. Njome je osnovana Međunarodna organizacija civilnog zrakoplovstva (ICAO).

               (2)Sve države članice Unije ugovorne su stranke Čikaške konvencije i članice ICAO-a, a Unija ima status promatrača u određenim tijelima ICAO-a.

               (3)Pariški sporazum donesen je na 21. Konferenciji stranaka Okvirne konvencije Ujedinjenih naroda o klimatskim promjenama u prosincu 2015., a cilj mu je ograničiti porast globalne temperature znatno ispod 2 °C u usporedbi s predindustrijskim razinama te ga nastojati zadržati ispod 1,5 °C. Svi sektori gospodarstva trebali bi doprinijeti tim smanjenjima emisija, uključujući međunarodni zračni promet.

               (4)ICAO je na 39. Skupštini održanoj 2016. donio Rezoluciju A39-3 prema kojoj je odlučeno da će se razviti globalni tržišno utemeljen mehanizam radi ograničavanja emisija stakleničkih plinova iz međunarodnog zrakoplovstva na razine iz 2020. Stajalište Unije u pogledu razrade i donošenja tog mehanizma i njegovih raznih detaljnih elemenata utvrđeno je Odlukom Vijeća (EU) 2016/915
                  14
               .

               (5)Vijeće ICAO-a je 27. lipnja 2018. na desetom sastanku svoje 214. sjednice donijelo prvo izdanje sveska IV. Priloga 16. Konvenciji: Međunarodni standardi i preporučene prakse u području zaštite okoliša – Program za neutralizaciju i smanjenje emisija ugljika za međunarodno zrakoplovstvo („CORSIA”).

               (6)Europski parlament i Vijeće donijeli su 2017. Uredbu (EU) 2017/2392
                  15
                i njome revidirali Direktivu 2003/87/EZ
                  16
               , posebno kako bi se pripremila provedba globalne tržišno utemeljene mjere od 2021., utvrdili zahtjevi prava Unije za praćenje, izvješćivanje i verifikaciju emisija za potrebe programa CORSIA te utvrdile odredbe o izvješćivanju i preispitivanju u pogledu tog programa.

               (7)Pravila programa CORSIA mogla bi postati obvezujuća u skladu s Konvencijom i u okviru ograničenja utvrđenih u njoj. Za Uniju i njezine države članice obvezujuća bi mogla postati i na temelju postojećih sporazuma o međunarodnom zračnom prometu.

               (8)Kako bi ICAO u potpunosti uzeo u obzir trenutačnu pravnu situaciju na razini Unije, države članice izvijestile su o razlikama u skladu s Odlukom Vijeća (EU) 2018/2027
                  17
               . Prema tom izvješćivanju Direktiva 2003/87/EZ u sadašnjem se obliku primjenjuje neovisno o matičnoj zemlji operatora zrakoplova te u načelu obuhvaća odlazne letove s aerodroma i dolazne letove na aerodrome koji se nalaze na državnom području države članice na koju se odnosi Ugovor. Direktiva 2003/87/EZ primjenjuje se na jednak način na letove unutar država članica i/ili zemalja EGP-a i među njima. Ta se načela primjenjuju i na zahtjeve za praćenje, izvješćivanje i verifikaciju (MRV) i na zahtjeve za neutralizaciju.

               (9)Zahtjevi MRV-a utvrđeni u CORSIA-i, u primjeni od 1. siječnja 2019., uključeni su u zakonodavstvo Unije uzimajući u obzir navedene razlike
                  18
               . U skladu s tim zakonodavstvom podaci o emisijama prikupljat će se te dostavljati Tajništvu ICAO-a tijekom pilot-faze.

               (10)U skladu sa stavkom 3.1.3. poglavlja 3. i Dodatkom 1. („Administrativni postupci”) svesku IV. Prilogu 16. Konvencije, države su dužne do 30. lipnja 2020. obavijestiti ICAO o svojoj odluci o dobrovoljnom sudjelovanju ili prekidu dobrovoljnog sudjelovanja od 1. siječnja 2021. i o opciji koju su u skladu sa stavkom 3.2.1. sveska IV. Priloga 16. odabrale za izračun zahtjeva za neutralizaciju za operatore zrakoplova tijekom razdoblja 2021.–2023.

               (11)Iz tih odredaba proizlazi da određeni pravni učinci CORSIA-e, donesene odlukom Vijeća ICAO-a, a riječ je o tijelu osnovanom sporazumom, ovise o podnošenju relevantnih obavijesti ICAO-u i o uvjetima tih obavijesti. Stoga je donošenje stajališta Unije u pogledu takvih obavijesti obuhvaćeno područjem primjene članka 218. stavka 9. UFEU-a.

               (12)U tom je pogledu primjereno utvrditi stajalište koje treba zauzeti u ime Unije, uzimajući u obzir prethodno navedenu obvezu obavješćivanja, posebno zato što dobrovoljno sudjelovanje u CORSIA-i i odabir opcija iz stavka 3.2.1. sveska IV. Priloga 16. Konvenciji mogu presudno utjecati na prava i obveze u području obuhvaćenom pravom Unije, osobito Direktivom 2003/87/EZ Europskog parlamenta i Vijeća i Direktivom (EU) 2018/2001 Europskog parlamenta i Vijeća o promicanju uporabe energije iz obnovljivih izvora
                  19
               .

               (13)Unija i njezine države članice u više su navrata izjavile
                  20
                da su spremne sudjelovati u CORSIA-i od 1. siječnja 2021.

               (14)Dobrovoljno sudjelovanje u CORSIA-i znači i da u skladu sa stavkom 3.2.1. sveska IV. Priloga 16. Konvenciji treba odabrati opciju za izračun zahtjeva za neutralizaciju za operatore zrakoplova tijekom razdoblja 2021.–2023. U tom je pogledu primjereno temeljiti izračune na emisijama u 2021., 2022. odnosno 2023. Ta će opcija vjerojatno biti bolja za okoliš i međunarodni promet od druge, kod koje se izračun temelji na emisijama u 2020., jer se očekuje da će emisije iz međunarodnog zračnog prometa 2021., 2022. i 2023. biti veće nego 2020., zbog čega će se zahtijevati veća neutralizacija. Time bi i kontinuitet bio veći s obzirom na to da je prema točki 3.2.2. sveska IV. Priloga 16. i za godine od 2024. predviđen izračun koji se temelji na danoj godini.

               (15)Emisije iz 2021., 2022., odnosno 2023. ući će u izračun zahtjeva za neutralizaciju tijekom razdoblja 2021.–2023. za sve operatore zrakoplova za koje je zadužena predmetna država članica.

               (16)Kako je navedeno, ustroj predviđen Direktivom 2003/87/EZ trenutačno se na određene načine razlikuje od CORSIA-e. Komisija je u skladu s člankom 28.b te direktive dužna Europskom parlamentu i Vijeću podnijeti izvješće u kojem se razmatraju opcije njezina revidiranja radi provedbe CORSIA-e u Uniji, što je u skladu s obvezom Unije o smanjenju emisija stakleničkih plinova u cijelom gospodarstvu za 2030. čiji je cilj očuvanje okolišnog integriteta i djelotvornosti klimatskog djelovanja Unije. Komisija u tu svrhu u roku od godine dana nakon što ICAO donese relevantne pravne instrumente, a prije nego što oni postanu operativni, Europskom parlamentu i Vijeću podnosi izvješće u kojem ocjenjuje, među ostalim, ambicije i okolišni integritet instrumenta ICAO-a. Ako to smatra potrebnim, podnosi i popratni zakonodavni prijedlog. Komisija još nije predstavila navedeno izvješće.

               (17)U tom je kontekstu potrebno osigurati da se na odgovarajući način uzmu u obzir sadašnje i moguće buduće razlike između prava Unije i CORSIA-e kako bi se, gdje je to potrebno, očuvao sustav u Uniji, što uključuje slobodu zakonodavca da odlučuje o budućem programu Unije primjenjivom na predmetno područje. Europski parlament u tom je pogledu pozivao Komisiju i države članice
                  21
                da zaštite zakonodavnu autonomiju EU-a u provedbi Direktive 2003/87/EZ.

               (18)Stoga bi se u prethodno opisanom obavješćivanju uvijek trebalo uputiti na razlike o kojima je izviješteno na temelju Odluke Vijeća (EU) 2018/2027, koja se primjenjuje na pitanja u okviru dobrovoljnog sudjelovanja. Budući da se te razlike, u mjeri u kojoj su i dalje relevantne, odnose samo na pripisivanje nadležnosti država u odnosu na različite operatore, trebalo bi biti moguće istodobno obavijestiti i o dodatnim razlikama.

               (19)Stajalište Unije trebale bi izraziti njezine države članice koje su članice ICAO-a,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije s obzirom na stavke 3.1.3. i 3.2.1. poglavlja 3. i Dodatak 1. svesku IV. Priloga 16. Čikaškoj konvenciji o međunarodnom civilnom zrakoplovstvu te s obzirom na obavijesti Međunarodnoj organizaciji civilnog zrakoplovstva u pogledu sljedećeg:

               — dobrovoljnog sudjelovanja država članica u Programu za neutralizaciju i smanjenje emisija ugljika za međunarodno zrakoplovstvo od siječnja 2021. i,

               — opcije odabrane za izračun zahtjeva za neutralizaciju za operatore zrakoplova tijekom razdoblja 2021.–2023.,

               utvrđeno je u Prilogu ovoj Odluci.

               Članak 2.

               Stajalište iz članka 1. izražavaju države članice Unije koje su članice Međunarodne organizacije civilnog zrakoplovstva.

               Članak 3.

               Ova je Odluka upućena državama članicama.

               Sastavljeno u Bruxellesu

                  Za Vijeće

                  Predsjednik

                     (1)

                        Stavak 3.1.3. odnosi se na „uključivanje države u dokument ICAO-a naslovljen „Države CORSIA-e za poglavlje 3. Parovi država””. U njemu se navodi da se u predmetnom dokumentu bilježe „države koje dobrovoljno sudjeluju tijekom razdoblja usklađivanja od 1. siječnja 2021. do 31. prosinca 2026.”. Treba napomenuti i da se Dodatkom 1. od država zahtijeva da obavijeste ICAO o svakoj odluci o prekidu dobrovoljnog sudjelovanja do 30. lipnja svake godine koja prethodi godini u kojoj bi dobrovoljno sudjelovanje prestalo.

                     (2)

                        Direktiva 2008/101/EZ Europskog parlamenta i Vijeća od 19. studenoga 2008. o izmjeni Direktive 2003/87/EZ radi uključivanja zrakoplovnih djelatnosti u sustav trgovanja emisijskim jedinicama stakleničkih plinova unutar Zajednice (SL L 8, 13.1.2009., str. 3.).

                     (3)

                        Ako Europski parlament i Vijeće ne donesu izmjene Direktive o ETS-u EU-a do prosinca 2023., ETS EU-a za zračni promet automatski će se nakon tog datuma vratiti na svoje početno područje primjene, odnosno obuhvatiti sve odlazne letove iz zračnih luka u državama članicama EU-a i svim državama EFTA-e kojima su odredište druge zračne luke u EU-u/EFTA-i ili u trećim zemljama te, ako nisu izuzeti delegiranim zakonodavstvom, dolazne letove iz trećih zemalja kojima su odredište zračne luke EU-a/EFTA-e.

                     (4)

                        Članak 3. Pariškog sporazuma.

                     (5)

                        Odluka Vijeća (EU) 2016/915 od 30. svibnja 2016. o stajalištu koje treba zauzeti u ime Europske unije u pogledu međunarodnog instrumenta koji treba izraditi u okviru tijelâ ICAO-a s ciljem provedbe jedinstvene globalne tržišno utemeljene mjere za emisije iz međunarodnog zračnog prometa od 2020. (SL L 153, 10.6.2016., str. 32.).

                     (6)

                        Uredba (EU) 2017/2392 Europskog parlamenta i Vijeća od 13. prosinca 2017. o izmjeni Direktive 2003/87/EZ kako bi se nastavila postojeća ograničenja područja primjene za zrakoplovne djelatnosti i pripremila provedba globalne tržišno utemeljene mjere od 2021. (SL L 350, 29.12.2017., str. 7.).

                     (7)

                        Direktiva 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Unije i o izmjeni Direktive Vijeća 96/61/EZ (SL L 275, 25.10.2003., str. 32.).

                     (8)

                        Odluka Vijeća (EU) 2018/2027 od 29. studenoga 2018. o stajalištu koje treba zauzeti u ime Europske unije u okviru Međunarodne organizacije civilnog zrakoplovstva u pogledu prvog izdanja Međunarodnih standarda i preporučene prakse u području zaštite okoliša – Program za neutralizaciju i smanjenje emisija ugljika za međunarodno zrakoplovstvo (CORSIA) (SL L 325, 20.12.2018., str. 25.).

                     (9)

                        Uredba (EU) 2017/2392 Europskog parlamenta i Vijeća od 13. prosinca 2017. o izmjeni Direktive 2003/87/EZ kako bi se nastavila postojeća ograničenja područja primjene za zrakoplovne djelatnosti i pripremila provedba globalne tržišno utemeljene mjere od 2021. (SL L 350, 29.12.2017., str. 7.).

                     (10)

                        Prijedlog Uredbe Europskog parlamenta i Vijeća o uspostavljanju okvira za postizanje klimatske neutralnosti i o izmjeni Uredbe (EU) 2018/1999 (Europski propis o klimi) od 4.3.2020., COM(2020) 80.

                     (11)

                        Rezolucija Europskog parlamenta od 28. studenoga 2019. o Konferenciji UN-a o klimatskim promjenama koja će se održati 2019. u Madridu u Španjolskoj (COP25), P9_TA(2019)0079.

                     (12)

                        Direktiva (EU) 2018/2001 Europskog parlamenta i Vijeća od 11. prosinca 2018. o promicanju uporabe energije iz obnovljivih izvora (SL L 328, 21.12.2018., str. 82.).

                     (13)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, točka 64.

                     (14)

                        Odluka Vijeća (EU) 2016/915 od 30. svibnja 2016. o stajalištu koje treba zauzeti u ime Europske unije u pogledu međunarodnog instrumenta koji treba izraditi u okviru tijelâ ICAO-a s ciljem provedbe jedinstvene globalne tržišno utemeljene mjere za emisije iz međunarodnog zračnog prometa od 2020. (SL L 153, 10.6.2016., str. 32.).

                     (15)

                        Uredba (EU) 2017/2392 Europskog parlamenta i Vijeća od 13. prosinca 2017. o izmjeni Direktive 2003/87/EZ kako bi se nastavila postojeća ograničenja područja primjene za zrakoplovne djelatnosti i pripremila provedba globalne tržišno utemeljene mjere od 2021. (SL L 350, 29.12.2017., str. 7.).

                     (16)

                        Direktiva 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Unije i o izmjeni Direktive Vijeća 96/61/EZ (SL L 275, 25.10.2003., str. 32.).

                     (17)

                        Odluka Vijeća (EU) 2018/2027 od 29. studenoga 2018. o stajalištu koje treba zauzeti u ime Europske unije u okviru Međunarodne organizacije civilnog zrakoplovstva u pogledu prvog izdanja Međunarodnih standarda i preporučene prakse u području zaštite okoliša – Program za neutralizaciju i smanjenje emisija ugljika za međunarodno zrakoplovstvo (CORSIA) (SL L 325, 20.12.2018., str. 25.).

                     (18)

                        Provedbena uredba Komisije (EU) 2018/2066 od 19. prosinca 2018. o praćenju i izvješćivanju o emisijama stakleničkih plinova u skladu s Direktivom 2003/87/EZ Europskog parlamenta i Vijeća i o izmjeni Uredbe Komisije (EU) br. 601/2012 (SL L 334, 31.12.2018., str. 1.), Provedbena uredba Komisije (EU) 2018/2067 od 19. prosinca 2018. o verifikaciji podataka i akreditaciji verifikatora u skladu s Direktivom 2003/87/EZ Europskog parlamenta i Vijeća (SL L 334, 31.12.2018., str. 94.) i Delegirana uredba Komisije (EU) 2019/1603 od 18. srpnja 2019. o dopuni Direktive 2003/87/EZ Europskog parlamenta i Vijeća u vezi s mjerama koje je donijela Međunarodna organizacija za civilno zrakoplovstvo za praćenje, izvješćivanje i verifikaciju emisija u zrakoplovstvu u svrhu provedbe globalne tržišno utemeljene mjere (SL L 250, 30.9.2019., str. 10.).

                     (19)

                        Direktiva (EU) 2018/2001 Europskog parlamenta i Vijeća od 11. prosinca 2018. o promicanju uporabe energije iz obnovljivih izvora (SL L 328, 21.12.2018., str. 82.).

                     (20)

                        Npr. „Deklaracija iz Bratislave” (podržao COREPER, ST 12029/16 (Prilog I.)), ICAO A39-WP/414 (podržao COREPER, ST 12029/16 (Prilog II.)), ICAO A40-WP/102 (podržalo Vijeće, ST 10227/1/19 (Dodatak H)).

                     (21)

                        Rezolucija Europskog parlamenta od 28. studenoga 2019. o Konferenciji UN-a o klimatskim promjenama koja će se održati 2019. u Madridu u Španjolskoj (COP25), P9_TA(2019)0079.

    ---documentbreak---

               EUROPSKA KOMISIJA
            Bruxelles, 13.5.2020.
            COM(2020) 194 final
            PRILOG

            Prijedlogu odluke Vijeća
            o stajalištu koje u ime Europske unije treba zauzeti u Međunarodnoj organizaciji civilnog zrakoplovstva kad je riječ o obavješćivanju o dobrovoljnom sudjelovanju u Programu za neutralizaciju i smanjenje emisija ugljika za međunarodno zrakoplovstvo (CORSIA) od 1. siječnja 2021. te o opciji odabranoj za izračun zahtjeva za neutralizaciju za operatore zrakoplova tijekom razdoblja 2021.–2023.

               PRILOG

               Svaka država članica najkasnije 30. lipnja 2020. obavješćuje o sljedećem:

               –U skladu sa stavkom 3.1.3. poglavlja 2. i Dodatkom 1. poglavlju 3. sveska IV. Priloga 16. Čikaškoj konvenciji, [država članica] prijavljuje dobrovoljno sudjelovanje u Programu za neutralizaciju i smanjenje emisija ugljika za međunarodno zrakoplovstvo (CORSIA) od 1. siječnja 2021.

               –Za potrebe izračuna zahtjeva za neutralizaciju za operatore zrakoplova tijekom razdoblja 2021. – 2023., u skladu sa stavkom 3.2.1. i Dodatkom 1. poglavlju 3. sveska IV. Priloga 16. Konvenciji odabrana je opcija OE = emisije CO2 operatora zrakoplova obuhvaćene stavkom 3.1. u godini y.

               –Tim se obavijestima ne dovode u pitanje razlike o kojima je [[obavijestio] [obavijestila] [obavijestilo] država članica] [*] ni dodatne razlike o kojima će se eventualno obavijestiti naknadno.

               * Obavijest koja se dostavlja u skladu s Odlukom Vijeća (EU) 2018/2027.


               EUROPSKA KOMISIJA
            Bruxelles, 15.5.2020.
            COM(2020) 196 final
            2020/0080(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u okviru Svjetske carinske organizacije (WCO) u pogledu donošenja objašnjenja, mišljenja o razvrstavanju ili drugih savjeta o tumačenju Harmoniziranog sustava i preporuka za osiguravanje ujednačenosti u tumačenju Harmoniziranog sustava na temelju Konvencije o Harmoniziranom sustavu

               OBRAZLOŽENJE

               1.Predmet prijedloga

               Ovaj se prijedlog odnosi na okvirnu odluku o utvrđivanju stajališta koje u ime Unije treba zauzeti na sjednicama u okviru Svjetske carinske organizacije (WCO) u pogledu pripreme i donošenja objašnjenja, mišljenja o razvrstavanju, drugih savjeta o tumačenju Harmoniziranog sustava i preporuka za osiguravanje ujednačenosti u tumačenju i primjeni Harmoniziranog sustava u skladu s Konvencijom o Harmoniziranom sustavu („Konvencija o HS-u”).

               2.Kontekst prijedloga

               2.1.Međunarodna konvencija o Harmoniziranom sustavu nazivlja i brojčanog označavanja robe

               Cilj je Međunarodne konvencije o harmoniziranom sustavu nazivlja i brojčanog označavanja robe („Konvencija o HS-u”) olakšavanje međunarodne trgovine te prikupljanje, usporedba i analiza statističkih podataka, a posebno onih o međunarodnoj trgovini. Prilog Sporazumu uključuje nomenklaturu HS-a, to jest međunarodni harmonizirani sustav kojim se zemljama sudionicama omogućuje da na zajedničkoj osnovi u carinske svrhe razvrstaju robu kojom se trguje. Nomenklatura HS-a konkretno uključuje opise robe navedene pod tarifnim brojevima i podbrojevima na temelju sustava šesteroznamenkastih oznaka. Nomenklatura HS-a revidira se svakih pet godina
                  1
               . Primjenjuje ju više od 190 uprava diljem svijeta; stoga je više od 98 % ukupne robe kojom se u svijetu trguje razvrstano u skladu s tom nomenklaturom.

               Konvencija o HS-u stupila je na snagu 1. siječnja 1988.

               Europska unija i sve njezine države članice stranke su tog sporazuma
                  2
               .

               2.2.Svjetska carinska organizacija (WCO)

               Svjetska carinska organizacija (WCO), osnovana 1952. kao Vijeće za carinsku suradnju, neovisno je međuvladino tijelo čija je misija poboljšati djelotvornost i učinkovitost carinskih uprava. Danas ta organizacija predstavlja 183 carinske uprave diljem svijeta. Upravno tijelo WCO-a je Vijeće. Svaki član Vijeća ima jedan glas. Odluke Vijeća donose se dvotrećinskom većinom prisutnih članova s pravom glasa. Unija ostvaruje prava i obveze slične privremenom članstvu u WCO-a u međuvremenu do stupanja na snagu izmjene Konvencije o uspostavi Vijeća za carinsku suradnju.

               Odbor za Harmonizirani sustav (Odbor za HS – HSC) tehnički je odbor zadužen za pripremni rad povezan s Konvencijom o HS-u. Glavne su zadaće Odbora za HS sljedeće:

               ·sastaviti objašnjenja, mišljenja o razvrstavanju ili druge savjete koji služe kao smjernice za tumačenje Harmoniziranog sustava te izvršavanje drugih ovlasti i zadaća u vezi s Harmoniziranim sustavom koje Vijeće WCO-a ili ugovorne stranke mogu smatrati potrebnima. Može osnivati pripremna tijela kao što su pododbori ili radne skupine;

               ·sastavljati preporuke za osiguravanje ujednačenog tumačenja i primjene pravnih tekstova Harmoniziranog sustava, među ostalim i rješavanjem sporova o razvrstavanju među ugovornim strankama, čime se olakšava trgovina;

               ·predlagati izmjene i ažuriranja Harmoniziranog sustava kako bi se uzeli u obzir tehnološki razvoj i promjene u tokovima trgovine te druge potrebe korisnika Harmoniziranog sustava;

               ·promicanje što šire primjene Harmoniziranog sustava i razmatranje općih pitanja i pitanja politike koja se na njega odnose.

               Unija i njezine države članice zajedno imaju samo jedan glas u Odboru za HS. Odluke Odbora za HS o pitanjima obuhvaćenima ovom okvirnom odlukom donose se običnom većinom.

               U skladu s člankom 8. stavkom 2. Konvencije o HS-u smatra se da je Vijeće WCO-a odobrilo objašnjenja, mišljenja o razvrstavanju, druge savjete za tumačenje Harmoniziranog sustava i preporuke za osiguravanje ujednačenosti u tumačenju i primjeni Harmoniziranog sustava, sastavljene na sjednici Odbora za HS, ako najkasnije do kraja drugog mjeseca nakon mjeseca u kojem je zaključena sjednica na kojoj su doneseni nijedna ugovorna stranka Konvencije o HS-u nije obavijestila glavnog tajnika WCO-a da zahtijeva upućivanje takvog predmeta Vijeću WCO-a.

               U skladu s člankom 8. stavkom 3. Konvencije o HS-u, ako se predmet uputi Vijeću na temelju odredaba stavka 2. tog članka, Vijeće odobrava navedena objašnjenja, mišljenja o razvrstavanju, druge savjete ili preporuke, osim ako država članica koja je ugovorna stranka ove Konvencije zatraži da se u cijelosti ili djelomično upute Odboru na preispitivanje.

               2.3.Predviđeni akti

               Odbor za HS se u skladu s člankom 6. stavkom 2. Konvencije o HS-u obično sastaje dvaput godišnje. Sjednice Odbora za HS u praksi se održavaju u ožujku i rujnu.

               Predložena okvirna odluka odnosi se na sljedeće akte koje razmatra i privremeno donosi Odbor za HS te koji podliježu odobrenju Vijeća WCO-a „prešutnim postupkom”:

               (a)objašnjenja kojima se pojašnjava tumačenje napomena, tarifnih brojeva i podbrojeva nomenklature HS-a,

               (b)mišljenja o razvrstavanju koja odražavaju odluke Odbora za HS u pogledu razvrstavanja određenih proizvoda,

               (c)ostali savjeti i preporuke u vezi s razvrstavanjem robe u nomenklaturu HS-a kao što su odluke o razvrstavanju ili druge smjernice Odbora za HS.

               U skladu s člankom 34. stavkom 7. točkom (a) podtočkom iii. Uredbe (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije
                  3
               , carinska tijela država članica opozivaju odluke o OTI-u ako više nisu u skladu s tumačenjem nomenklature HS-a kao rezultat odluka o razvrstavanju, mišljenja o razvrstavanju ili izmjena objašnjenja nomenklature HS-a s učinkom od dana objave Komunikacije Komisije u seriji „C” Službenog lista Europske unije.

               3.Stajalište koje treba zauzeti u ime Unije

               3.1. Praktična ograničenja pri sastavljanju i donošenju stajališta EU-a

               Odbor za HS tijekom dvije godišnje sjednice razmatra veliki broj iznimno tehničkih pitanja. U tablici 1. prikazan je broj odluka Odbora za HS u zadnje tri godine razvrstanih po vrsti odluke.

               Tablica 1. Odluke Odbora za HS po vrsti

                        Sjednica

                        HSC/59

                        HSC/60

                        HSC/61

                        HSC/62

                        HSC/63
                           4

                        HSC/64

                        Datum
                           5

                        13.–24.3.2017.

                        25.9.–6.10.2017.

                        1.–16.3.2018.

                        13.–28.9.2018.

                        14.–29.3.2019.

                        16.–27.9.2019.

                        Izmjene HS‑a
                           6

                        13

                        9

                        9

                        29

                        44

                        2

                        Objašnjenja

                        10

                        21

                        7

                        14

                        16

                        8

                        Mišljenja o razvrstavanju

                        22

                        19

                        26

                        13

                        21

                        7

                        Odluke o razvrstavanju

                        48

                        35

                        38

                        37

                        29

                        39

                        Međuzbroj

                        80

                        75

                        71

                        64

                        66

                        54

                        Ukupno

                        93

                        84

                        80

                        93

                        110

                        56

               Unija daje bitan doprinos u radu Odbora za HS jer upućuje velik broj prijedloga i tema (pitanja razvrstavanja ili sporovi s trećim zemljama, prijedlozi izmjena objašnjenja HS-a) koji se redovito uvrštavaju u dnevni red Odbora za HS.

               U dosadašnjem radu primijenjen je prilagodljiv i pragmatičan pristup radi osiguravanja optimalne pripreme, predstavljanja i djelotvorne obrane stajalištâ Unije u WCO-u. Stručnjaci Komisije za razvrstavanje najprije sustavno analiziraju pitanja, preispituju praksu razvrstavanja država članica i pripremaju nacrt stajališta. O njima se zatim raspravlja sa stručnjacima iz država članica u stručnoj skupini za carinu te ih se po potrebi prilagođava radi uspostavljanja koordiniranog stajališta (prije sastanka radne skupine Odbora za HS za pripremu prije sjednice). To je prema potrebi popraćeno vanjskim savjetovanjima (s europskim trgovinskim udruženjima ili drugim dionicima) i/ili koordinacijom na licu mjesta.

               Djelotvorno sudjelovanje Unije u Odboru za HS podrazumijeva pojačanu i učinkovitu suradnju među institucijama. To je posebno potrebno zbog velikog broja pitanja kojima se bavi Odbor za HS i njihove izrazito tehničke prirode. Usto, vremenski okvir od raspoloživosti dokumentacije do stvarne rasprave na sjednicama Odbora za HS vrlo je ograničen.

               U poslovniku Odbora za HS (pravilo 10.) propisano je da Tajništvo mora primiti podneske s pitanjima članica najmanje osam tjedana prije početka sjednice. U suprotnom se unose u dodatni popis i zatim Odbor za HS odlučuje hoće li ih uvrstiti u dnevni red. To se pravilo poštuje. Međutim, kad je riječ o raspoloživosti radne dokumentacije koju priprema Tajništvo WCO-a, u tom se poslovniku navodi da bi „u načelu sva osnovna radna dokumentacija trebala biti upućena članovima Odbora najkasnije 30 dana prije datuma otvaranja sjednice”. To se pravilo u praksi često ne poštuje unatoč opetovanim pozivima Tajništva WCO-a. Nadalje, ako se poštuju u mjeri da su osnovni dokumenti raspoloživi u navedenom roku, dodatni dokumenti mogu se staviti na raspolaganje na kasniji datum. Takvi novi dokumenti mogu sadržavati važne dodatne tehničke informacije, pravno tumačenje ili dokument o stajalištu koje na vlastitu inicijativu ili na poziv Tajništva WCO-a upućuju ugovorne stranke ili drugi dionici poput međunarodnih organizacija.

               U tablici 2. prikazano je trenutačno stanje u pogledu raspoloživosti radnih dokumenata za Odbor za HS u zadnje tri godine.

               Tablica 2. Raspoloživost radne dokumentacije

               HSC (dvije sjednice godišnje)

                        Sjednica

                        Datum
                           7

                        Pitanja za odluku

                        Raspoloživost dokumentacije

                        > 30 dana do sjednice

                        30-15 dana do sjednice

                        < 15 dana do sjednice

                        Broj

                        %

                        Broj

                        %

                        Broj

                        %

                        HSC/59

                        13.–24.3.2017.

                        74

                        22

                        30

                        46

                        62

                        6

                        8

                        HSC/60

                        25.9.–6.10.2017.

                        78

                        63

                        81

                        14

                        18

                        1

                        1

                        HSC/61

                        1.–16.3.2018.

                        69

                        3

                        4

                        61

                        89

                        5

                        7

                        HSC/62

                        13.–28.9.2018.

                        70

                        50

                        71

                        16

                        23

                        4

                        6

                        HSC/63

                        14.–29.3.2019.

                        64

                        34

                        53

                        28

                        44

                        2

                        3

                        HSC/64

                        16.–27.9.2019.

                        56

                        49

                        87

                        5

                        9

                        2

                        4

                        Ukupno

                        411

                        221

                        54

                        170

                        41

                        20

                        5

               Sjednice Odbora za HS uvijek se održavaju odmah nakon sastanaka njegove radne skupine za pripremu prije sjednice (traje dva do tri dana). Dokumenti za sjednice Odbora za HS općenito su raspoloživi od 30 do 15 dana prije sjednice.

               3.2. Svrha i sadržaj prijedloga

               Predmetne odluke koje je sastavio Odbor za HS mogu presudno utjecati na sadržaj prava Unije, točnije na Uredbu Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi te na kombiniranu nomenklaturu (KN) priloženu toj Uredbi. Odluke o razvrstavanju, mišljenja o razvrstavanju ili izmjene objašnjenja nomenklature HS-a služe kao potpora razvrstavanju u provedbenim uredbama Komisije o razvrstavanju robe u KN, u napomenama s objašnjenjem KN-a i u odlukama o razvrstavanju koje su donijela carinska tijela država članica. Carinska tijela država članica dužna su opozvati svoje odluke o razvrstavanju ako one više nisu u skladu s tumačenjem nomenklature HS-a koje proizlazi iz tih odluka o razvrstavanju, mišljenja o razvrstavanju ili izmjena objašnjenja HS-a.

               S obzirom na broj stavki u pogledu kojih se traži donošenje odluke na svakoj od sjednica Odbora za HS, njihovu iznimno tehničku prirodu te ograničeno razdoblje za pripremu stajališta Unije zbog kratkog roka za stavljanje na raspolaganje radnih dokumenata, smatra se da je potrebna okvirna odluka Vijeća na temelju članka 218. stavka 9. UFEU-a kojom se utvrđuje stajalište Unije na temelju osnovnih načela i kriterija za veliku većinu stavki u pogledu kojih je Odbor za HS pozvan donijeti odluku (to jest objašnjenja, mišljenja o razvrstavanju, odluke o razvrstavanju, smjernice ili drugi savjeti o tumačenju Harmoniziranog sustava) jer donošenje pojedinačnih odluka u skladu s člankom 218. stavkom 9. UFEU-a ne bi omogućilo učinkovito i pravodobno funkcioniranje u tom području politike.

               Stoga je primjereno odlukom Vijeća u skladu s člankom 218. stavka 9. UFEU-a na temelju prijedloga Komisije utvrditi stajalište koje treba zauzeti u ime Unije u okviru WCO-a na temelju osnovnih načela i kriterija, kao i potrebne korake za utvrđivanje stajališta Unije za svaku sjednicu.

               U tu svrhu prijedlogom se uspostavlja okvir kojim se nabrajaju načela i kriteriji u skladu s kojima se utvrđuje stajalište Unije. Ta načela i kriteriji u skladu su s utvrđenom carinskom politikom i sudskom praksom Suda Europske unije za razvrstavanje robe pri uvozu na temelju njezinih objektivnih karakteristika i svojstava.

               Stajalištima kojima treba zauzeti u ime Unije trebala bi se uvažavati načela pojednostavnjenja i olakšavanja carinskog razvrstavanja, usklađenosti s općim pravilima za tumačenje HS-a u interesu pravne sigurnosti te promicanja najboljih praksi koje u tom pogledu razrađuje Unija.

               Utvrđivanje tih stajališta trebalo bi se temeljiti na općim kriterijima utvrđenima u Konvenciji o HS-u (opća pravila za tumačenje HS-a) i objektivnim karakteristikama i svojstvima robe. Prema potrebi trebalo bi uzeti u obzir posebne kriterije koji proizlaze iz sudske prakse Suda Europske unije u vezi s razvrstavanjem robe, kao i iz svih uputa povezanih s carinskim razvrstavanjem koje je razradio WCO (nomenklatura HS-a i njezino tumačenje iz objašnjenja HS-a, mišljenja o razvrstavanju i odluke o razvrstavanju koje je donio Odbor za HS) ili Unija (kombinirana nomenklatura i njezino tumačenje iz napomena s objašnjenjima KN-a, uredbe o razvrstavanju ili odluke Vijeća ili Komisije, ili zaključci Odsjeka za tarifnu i statističku nomenklaturu Odbora za carinski zakonik).

               Prijedlogom okvirne odluke osigurava se i sljedeće:

               – Komisija unaprijed i dovoljno rano obavješćuje Vijeće (ili njegova pripremna tijela) o svakoj sjednici relevantnog tijela WCO-a na kojoj bi mogla biti donesena odluka obuhvaćena okvirnom odlukom.

               – Vijeće može u roku od pet radnih dana od datuma na koji Komisija obavijesti Vijeće ili njegova pripremna tijela izraziti svoje neslaganje s predloženim stajalištem za jednu ili više pojedinačnih odluka o HS-u koje treba donijeti.

               – kako bi se očuvala prava Unije i izbjeglo da se u WCO-u donese odluka o pitanju o kojem Vijeće ne može postići stajalište prije isteka roka predviđenog člankom 8. stavkom 2. Konvencije o HS-u, Komisija može u ime Unije zatražiti da se pitanje uputi Vijeću WCO-a i proslijedi Odboru za HS radi preispitivanja.

               – u slučajevima u kojima se stajalište Unije o određenom pitanju bitno razlikuje od odluke Odbora za HS, Komisija dostavlja Vijeću svoju ocjenu o tome može li se sporna odluka Odbora za HS prihvatiti ili pitanje treba uputiti Vijeću WCO-a i proslijediti Odboru za HS radi preispitivanja, prije isteka roka predviđenog člankom 8. stavkom 2. Konvencije o HS-u. Vijeće može izraziti svoje neslaganje s prijedlogom stajališta za jednu ili više pojedinačnih odluka o HS-u.

               U skladu s člankom 218. stavkom 10. UFEU-a Europski parlament obavještava se odmah i u potpunosti.

               4.Pravna osnova

               4.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojmom „akti koji proizvode pravne učinke” obuhvaćeni su akti koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali mogu „presudno utjecati na sadržaj propisa koje donese zakonodavac Unije”
                  8
               .

               Stoga je članak 218. stavak 9. UFEU-a postupovnopravna osnova za predloženu odluku o utvrđivanju stajališta koje treba zauzeti u ime Unije u okviru WCO-a u pogledu donošenja objašnjenja, mišljenja o razvrstavanju ili drugih mišljenja kao smjernica za tumačenje HS-a u skladu s Konvencijom o HS-u.

               4.2.Primjena u predmetnom slučaju

               Odbor za Harmonizirani sustav i Vijeće tijela su osnovana sporazumom, točnije Međunarodnom konvencijom o Harmoniziranom sustavu nazivlja i brojčanog označavanja robe.

               Akti koje je Odbor za HS pozvan donositi akti su koji proizvode pravne učinke. Nakon što ih odobri Vijeće, predviđeni akti mogu presudno utjecati na sadržaj zakonodavstva EU-a, točnije na: Prilog 1. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi. Naime, u članku 34. stavku 7. točki (a) podtočki iii. Carinskog zakonika Unije
                  9
                propisano je da „carinska tijela opozivaju odluke o OTI-u
                  10
               ... kada više nisu sukladne s tumačenjem... kao rezultat... odluka o razvrstavanju, mišljenja o razvrstavanju ili izmjena objašnjenja nomenklature Harmoniziranog sustava nazivlja i brojčanog označivanja robe donesenih od strane Odbora za HS;”. Usto, takve odluke koje je sastavio Odbor za HS (odluke o razvrstavanju, mišljenja o razvrstavanju ili izmjene objašnjenja nomenklature HS-a) temelj su za razvrstavanje u provedbenim uredbama Komisije o razvrstavanju robe u kombiniranu nomenklaturu (KN), u napomenama s objašnjenjima KN-a i odlukama o razvrstavanju koje su donijela carinska tijela država članica. Predviđenim aktom ne dopunjuje se niti mijenja institucionalni okvir Sporazuma.

               Stoga je postupovnopravna osnova za predloženu odluku članak 218. stavak 9. UFEU-a.

               4.3.Materijalnopravna osnova

               4.3.1.Načela

               Materijalnopravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, konkretno onoj koja je potrebna za glavni ili prevladavajući cilj ili element.

               4.3.2.Primjena u predmetnom slučaju

               Budući da se glavni cilj i sadržaj predviđenog akta odnose na tumačenje tarife i sklapanje međunarodnog sporazuma u zajedničkoj trgovinskoj politici i provedbi nomenklature HS-a i kombinirane nomenklature EU-a, materijalnopravna osnova predložene odluke su članak 31., članak 43. stavak 2. i članak 207. stavak 4. prvi podstavak UFEU-a.

               4.4. Zaključak

               Pravna osnova predložene odluke trebali bi biti članak 31., članak 43. stavak 2. i članak 207. stavak 4. UFEU-a, u vezi s člankom 218. stavkom 9. UFEU-a.

               5.Utjecaj na proračun

               Prijedlog ne utječe na proračun Europske unije.

               6.Objava predviđenog akta

               Da

               2020/0080 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u okviru Svjetske carinske organizacije (WCO) u pogledu donošenja objašnjenja, mišljenja o razvrstavanju ili drugih savjeta o tumačenju Harmoniziranog sustava i preporuka za osiguravanje ujednačenosti u tumačenju Harmoniziranog sustava na temelju Konvencije o Harmoniziranom sustavu

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 31., članak 43. stavak 2. i članak 207. stavak 4. prvi podstavak, u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Odlukom Vijeća 87/369/EEZ
                  11
                Unija je odobrila Međunarodnu konvenciju o Harmoniziranom sustavu nazivlja i brojčanog označavanja robe i njezin Protokol o izmjenama
                  12
                (Konvencija o HS-u) kojom je osnovan Odbor za Harmonizirani sustav (Odbor za HS).

               (2)U skladu s člankom 7. stavkom 1. Konvencije o HS-u Odbor za HS je, među ostalim, odgovoran za pripremu objašnjenja, mišljenja o razvrstavanju, drugih savjeta za tumačenje Harmoniziranog sustava i preporuka za osiguravanje ujednačenosti u tumačenju i primjeni Harmoniziranog sustava.

               (3)U skladu s člankom 8. stavkom 2. Konvencije o HS-u, smatra se da je Vijeće WCO-a odobrilo objašnjenja, mišljenja o razvrstavanju, druge savjete za tumačenje Harmoniziranog sustava i preporuke za osiguravanje ujednačenosti u tumačenju i primjeni Harmoniziranog sustava, sastavljene na sjednici Odbora za HS (dalje u tekstu „odluke Odbora za HS”), ako najkasnije do kraja drugog mjeseca nakon mjeseca u kojem je zaključena sjednica na kojoj su doneseni nijedna ugovorna stranka Konvencije o HS-u nije obavijestila glavnog tajnika WCO-a da zahtijeva upućivanje takvog predmeta Vijeću WCO-a.

               (4)U skladu s člankom 8. stavkom 3. Konvencije o HS-u, ako se predmet uputi Vijeću na temelju odredaba stavka 2. ovog članka, Vijeće odobrava navedena objašnjenja, mišljenja o razvrstavanju, druge savjete ili preporuke, osim ako država članica koja je ugovorna stranka ove Konvencije zatraži da se u cijelosti ili djelomično upute Odboru na preispitivanje.

               (5)Primjereno je utvrditi stajalište koje treba zauzeti u ime Unije u okviru WCO-a u pogledu donošenja objašnjenja, mišljenja o razvrstavanju ili drugih savjeta o tumačenju Harmoniziranog sustava i preporuka za osiguravanje ujednačenosti u tumačenju Konvencije o HS-u jer će predmetne odluke koje priprema Odbor za HS moći presudno utjecati na sadržaj prava Unije, odnosno na Uredbu Vijeća (EEZ) br. 2658/87.

               (6)U interesu je Unije da se stajališta koja Unija izražava u Odboru za HS uspostave prema načelima, kriterijima i smjernicama kojima se uređuje razvrstavanje robe u carinsku tarifu. Ujedno je u interesu Unije da se takva stajališta brzo utvrde kako bi se Uniji omogućilo da ostvari svoja prava u Odboru za HS.

               (7)Komisija bi, kako bi se očuvala prava Unije, ujedno trebala imati mogućnost zatražiti u ime Unije da se predmet uputi Vijeću WCO-a i proslijedi Odboru za HS radi preispitivanja u skladu s člankom 8. stavkom 3. Konvencije o HS-u kako bi se izbjeglo donošenje odluke o pitanju o kojem Vijeće ne može postići stajalište prije isteka roka predviđenog člankom 8. stavkom 2. Konvencije o HS-u ili o kojem je zauzelo stajalište koje se znatno razlikuje od odluke koju je donio Odbor za HS.

               (8)S obzirom na sve složeniju i iznimno tehničku prirodu razvrstavanja robe u skladu s Konvencijom o HS-u, veliki broj pitanja koja se razmatraju tijekom dvije godišnje sjednice Odbora za HS te kratko razdoblje za razmatranje dokumenata dobivenih od Tajništva WCO-a i/ili ugovornih stranaka tijekom pripreme sjednice Odbora za HS, kao i posljedične potrebe da se stajalištem Unije uzmu u obzir nova kretanja, uključujući nove tehničke i druge relevantne informacije koji su predstavljeni prije ili tijekom sjednica Odbora za HS, radi utvrđivanja stajališta Unije trebalo bi uspostaviti potrebne korake u skladu s načelom lojalne suradnje među institucijama Unije navedenom u članku 13. stavku 2. Ugovora o Europskoj uniji,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u pogledu odobrenja objašnjenja, mišljenja o razvrstavanju ili drugih savjeta za tumačenje Harmoniziranog sustava i preporuka za osiguravanje ujednačenosti u tumačenju Harmoniziranog sustava u okviru Konvencije o Harmoniziranom sustavu te o pripremi takvih akata u Svjetskoj carinskoj organizaciji, utvrđeno je u Prilogu I.

               Članak 2.

               Utvrđivanje stajališta Unije koje treba zauzeti na temelju članka 1. provodi se u skladu s Prilogom II.

               Članak 3.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Nomenklatura HS-a je od uvođenja 1988. revidirana šest puta. Te su revizije stupile na snagu 1996., 2002., 2007., 2012. i 2017. Šesta revizija stupit će na snagu 2022.

                     (2)

                        Odluka Vijeća 87/369/EEZ od 7. travnja 1987. o sklapanju Međunarodne konvencije o Harmoniziranom sustavu nazivlja i brojčanog označavanja robe i Protokola o izmjenama te Konvencije (SL L 198, 20.7.1987., str. 1.).

                     (3)

                        SL L 269, 10.10.2013., str. 1.

                     (4)

                        Privremeno donošenje preporuke o HS-u za 2022.

                     (5)

                        Uključujući radnu skupinu Odbora za HS za pripremu prije sjednice

                     (6)

                        Izmjene nomenklature HS-a donose se u posebnom postupku i nisu obuhvaćene ovim prijedlogom.

                     (7)

                        Uključujući radnu skupinu Odbora za HS za pripremu prije sjednice

                     (8)

                        Presuda Suda od 7. listopada 2014., Njemačka protiv Vijeća, predmet C-399/12, ECLI:EU:C:2014:2258, točke od 61. do 64.

                     (9)

                        Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije, SL L 269, 10.10.2013., str. 1.

                     (10)

                        Obvezujuća tarifna informacija: odluke o razvrstavanju koje carinska tijela unaprijed dostavljaju gospodarskim subjektima kako bi se osigurala pravna sigurnost u pogledu razvrstavanja i carinskog postupanja s robom koja se uvozi ili izvozi.

                     (11)

                        Odluka Vijeća 87/369/EEZ od 7. travnja 1987. o sklapanju Međunarodne konvencije o Harmoniziranom sustavu nazivlja i brojčanog označavanja robe i Protokola o izmjenama te Konvencije (

                     SL L 198, 20.7.1987., str. 1.

                  ).

                     (12)

                        SL L 198, 20.7.1987., str. 3.

    ---documentbreak---

               EUROPSKA KOMISIJA
            Bruxelles, 15.5.2020.
            COM(2020) 196 final
            PRILOZI

            Prijedlogu Odluke Vijeća
            o stajalištu koje u ime Europske unije treba zauzeti u okviru Svjetske carinske organizacije (WCO) u pogledu donošenja objašnjenja, mišljenja o razvrstavanju ili drugih savjeta o tumačenju Harmoniziranog sustava i preporuka za osiguravanje ujednačenosti u tumačenju Harmoniziranog sustava na temelju Konvencije o Harmoniziranom sustavu

               PRILOG I.

               Stajalište koje u ime Unije treba zauzeti u Svjetskoj carinskoj organizaciji

               1. NAČELA

               Unija u okviru WCO-a:

               (a)
                     promiče, doprinosi i olakšava carinsko razvrstavanje robe i ujednačeno tumačenje i primjenu HS-a te postupno rješava slučajeve i sporove koji se odnose na različita tumačenja HS-a;

               (b)
                     radi na primjerenom uključivanju dionika u pripremnu fazu izrade odluka Odbora za HS i osigurava da mjere donesene u WCO-u budu u skladu s Konvencijom o HS-u;

               (c)
                     osigurava da su mjere donesene u okviru WCO-a usklađene s općim pravilima za tumačenje HS-a;

               (d)
                     promiče stajališta koja su u skladu s najboljim praksama Unije u tom području;

               (e)
                     promiče pojednostavnjenje i modernizaciju nomenklature HS-a u skladu s potrebama korisnika i s razvojem novih tehnologija;

               (f)
                     osigurava usklađenost s drugim politikama i međunarodnim obvezama.

               2. KRITERIJI

               Stajališta koja treba zauzeti u ime Unije u okviru WCO-a utvrđuju se u skladu sa sljedećim kriterijima:

               (a)Opći kriteriji:

               –načelo da se, u interesu pravne sigurnosti i jednostavnijeg nadzora, ključni kriterij za razvrstavanje robe u carinske svrhe općenito temelji na objektivnim karakteristikama i svojstvima robe, kako su definirani u nazivu odgovarajućih tarifnih brojeva HS-a, kao i u napomenama odsjeka ili poglavlja,

               –opća pravila za tumačenje HS-a kako su navedena u Prilogu Konvenciji o HS-u
                  1
               .

               Ako je primjenjivo, u obzir se uzima sljedeće:

               (b)Posebni kriteriji:

               –
                     sudska praksa Suda Europske unije povezana sa carinskim razvrstavanjem robe,

               –
                     nomenklatura i objašnjenja HS-a te mišljenja i odluke o razvrstavanju koje je donio Odbor za HS,

               –
                     podbrojevi kombinirane nomenklature (KN)
                  2
                i napomene s objašnjenjem KN-a,

               –
                     uredbe i odluke Vijeća ili Komisije o razvrstavanju,

               –
                     zaključci Odsjeka za tarifnu i statističku nomenklaturu Odbora za carinski zakonik),

               –
                     i sve druge smjernice koje se odnose na carinsko razvrstavanje robe koju institucije razrađuju u obliku pravnih akata ili smjernica.

               3. SMJERNICE

               Prema potrebi, Unija nastoji podupirati donošenje sljedećih odluka u okviru WCO-a u skladu s prethodno navedenim načelima i kriterijima:

               (a)
                     predlaganje i sastavljanje objašnjenja, mišljenja o razvrstavanju ili drugih savjeta koji služe kao smjernice za tumačenje Harmoniziranog sustava;

               (b)
                     sastavljanje preporuka za osiguravanje ujednačenog tumačenja i primjene pravnih tekstova Harmoniziranog sustava.

               PRILOG II.

               Utvrđivanje stajališta Unije koje treba zauzeti u Svjetskoj carinskoj organizaciji

               Prije svake sjednice WCO-a, kada se to tijelo pozove na donošenje odluka koje proizvode pravne učinke za Uniju, poduzimaju se potrebni koraci kako bi se u stajalištu koje treba zauzeti u ime Unije uzele u obzir najnovije tehničke i druge relevantne informacije dostavljene Komisiji, u skladu s načelima, kriterijima i smjernicama utvrđenima u Prilogu I.

               U tu svrhu i na temelju tih informacija Komisija Vijeću ili njegovim pripremnim tijelima pravodobno prije svake sjednice prethodno navedenog Odbora za HS dostavlja pisani dokument u kojem se utvrđuju pojedinosti predloženog utvrđivanja stajališta Unije. U roku od pet radnih dana od datuma kada je Komisija obavijestila Vijeće ili njegova pripremna tijela, Vijeće može izraziti svoje neslaganje s predloženim stajalištem za jednu ili više predmetnih pojedinačnih odluka o HS-u.

               Kako bi se očuvala prava Unije i izbjeglo da se u WCO-u donese odluka o pitanju o kojem Vijeće ne može postići stajalište prije isteka roka predviđenog člankom 8. stavkom 2. Konvencije o HS-u, Komisija u ime Unije upućuje zahtjev da se pitanje uputi Vijeću WCO-a i proslijedi Odboru za HS radi preispitivanja u skladu s člankom 8. stavkom 3. Konvencije o HS-u.

               U slučajevima u kojima se stajalište Unije bitno razlikuje od odluke Odbora za HS, Komisija pravodobno prije isteka roka predviđenog člankom 8. stavkom 2. Konvencije o HS-u dostavlja Vijeću ili njegovim pripremnim tijelima pisani dokument u kojem se navodi može li se predmetna odluka ili odluke prihvatiti, ili je pitanje potrebno uputiti Vijeću WCO-a i proslijediti Odboru za HS radi preispitivanja u skladu s člankom 8. stavkom 3. Konvencije o HS-u. Vijeće može u roku od deset radnih dana od datuma na koji Komisija obavijesti Vijeće ili njegova pripremna tijela izraziti svoje neslaganje s predloženim stajalištem za jednu ili više pojedinačnih odluka Odbora za HS-u koje treba donijeti u WCO-u.

                     (1)

                        Odluka Vijeća 87/369/EEZ od 7. travnja 1987. o sklapanju Međunarodne konvencije o Harmoniziranom sustavu nazivlja i brojčanog označavanja robe i Protokola o izmjenama te Konvencije (SL L 198, 20.7.1987., str. 1.).

                     (2)

                        Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1).


               EUROPSKA KOMISIJA
            Bruxelles, 15.7.2019.
            COM(2019) 337 final
            2019/0153(NLE)
            Prijedlog
            ODLUKE VIJEĆA
            o stajalištu koje treba donijeti, u ime Europske unije, u Zajedničkom odboru EGP-a o izmjeni Protokola 31 uz Sporazum o EGP-u o suradnji u posebnim područjima izvan područja četiriju sloboda[RescUE]
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Nacrtom odluke Zajedničkog odbora EGP-a (priložen predloženoj Odluci Vijeća) želi se izmijeniti Protokol 31 uz Sporazum o EGP-u o „suradnji na posebnim područjima izvan područja četiriju sloboda” kako bi se proširila suradnja ugovornih stranaka u području civilne zaštite. U predmetnom slučaju, svrha je te izmjene uključiti Odluku (EU) 2019/420 Europskog parlamenta i Vijeća od 13. ožujka 2019. o izmjeni Odluke br. 1313/2013/EU o Mehanizmu Unije za civilnu zaštitu
                     1
                   kako bi se omogućilo državama EFTA-e koje su članice EGP-a da sudjeluju u djelovanjima Unije u pogledu te Odluke EU-a od 21. ožujka 2019.

               •Dosljednost s postojećim odredbama politike u određenom području

                  Priloženi nacrt odluke Zajedničkog odbora proširuje već postojeću politiku EU-a u području civilne zaštite na države EFTA-e koje su članice EGP-a (Norveška, Island i Lihtenštajn) kako bi se poboljšao odgovor Unije na prirodne i ljudskim djelovanjem uzrokovane katastrofe.

               •Dosljednost u odnosu na druge politike Unije

                  Proširenje pravne stečevine EU-a na države EFTA-e koje su članice EGP-a njezinim uključivanjem u Sporazum o EGP-u provodi se u skladu s ciljevima i načelima tog Sporazuma, kojim se želi uspostaviti dinamičan i homogen Europski gospodarski prostor utemeljen na zajedničkim pravilima i jednakim uvjetima tržišnog natjecanja.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Zakonodavstvo koje se treba uključiti u Sporazum o EGP-u temelji se na članku 196. Ugovora o funkcioniranju Europske unije u vezi s njegovim člankom 218. stavkom 9.

                  Člankom 1. stavkom 3. Uredbe Vijeća (EZ) br. 2894/94
                     2
                   o rješenjima za provedbu Sporazuma o EGP-u predviđa se da Vijeće na prijedlog Komisije utvrđuje stajalište o takvim odlukama koje treba zauzeti u ime Unije.

               •Supsidijarnost (za neisključivu nadležnost)

               Prijedlog je u skladu s načelom supsidijarnosti iz sljedećeg razloga:

               cilj ovog prijedloga – osiguravanje homogenosti unutarnjeg tržišta – ne mogu u dovoljnoj mjeri ostvariti države članice i stoga se, zbog svojih učinaka, on može bolje ostvariti na razini Unije.

               •Proporcionalnost

                  U skladu s načelom proporcionalnosti ovaj prijedlog ne prelazi ono što je potrebno za ostvarivanje njegova cilja.

               •Odabir instrumenta

                  U skladu s člankom 98. Sporazuma o EGP-u, odabrani je instrument odluka Zajedničkog odbora EGP-a. Zajednički odbor EGP-a osigurava učinkovitu provedbu i primjenu Sporazuma o EGP-u. U tu svrhu on donosi odluke u slučajevima koji su predviđeni u Sporazumu o EGP-u.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

                  Nije primjenjivo.

               4.UTJECAJ NA PRORAČUN

                  Države EFTA-e koje su članice EGP-a od 21. ožujka 2019. daju financijski doprinos Mehanizmu u skladu s njegovim izmijenjenim odredbama.

               2019/0153 (NLE)

               Prijedlog

               ODLUKE VIJEĆA

               o stajalištu koje treba donijeti, u ime Europske unije, u Zajedničkom odboru EGP-a o izmjeni Protokola 31 uz Sporazum o EGP-u o suradnji u posebnim područjima izvan područja četiriju sloboda

                  [RescUE]

               (Tekst značajan za EGP)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 196. u vezi s člankom 218. stavkom 9.,

               uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru
                  3
               , a posebno njezin članak 1. stavak 3.,

               uzimajući u obzir prijedlog Europske komisije,

               budući da:

               (1)Sporazum o Europskom gospodarskom prostoru
                  4
                („Sporazum o EGP-u”) stupio je na snagu 1. siječnja 1994.

               (2)U skladu s člankom 98. Sporazuma o EGP-u, Zajednički odbor EGP-a može odlučiti izmijeniti, među ostalim, pripadajući Protokol 31.

               (3)Protokol 31 uz Sporazum o EGP-u sadržava posebne odredbe o suradnji u posebnim područjima izvan područja četiriju sloboda.

               (4)Primjereno je proširiti suradnju ugovornih stranaka Sporazuma o EGP-u kako bi se uključila Odluka (EU) 2019/420 Europskog parlamenta i Vijeća od 13. ožujka 2019. o izmjeni Odluke br. 1313/2013/EU o Mehanizmu Unije za civilnu zaštitu
                  5
               .

               (5)Protokol 31 uz Sporazum o EGP-u trebalo bi stoga na odgovarajući način izmijeniti kako bi se omogućila provedba te proširene suradnje od 21. ožujka 2019.

               (6)Stajalište Unije u Zajedničkom odboru EGP-a trebalo bi se temeljiti na priloženom nacrtu odluke,

               DONIJELO JE OVU ODLUKU:

               Članak 1.

               Stajalište koje treba donijeti, u ime Europske unije, u Zajedničkom odboru EGP-a o predloženoj izmjeni Protokola 31 uz Sporazum o EGP-u temelji se na nacrtu odluke Zajedničkog odbora EGP-a priloženom ovoj Odluci.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 77I, 20.3.2019., str. 1.

                     (2)

                        SL L 305, 30.11.1994., str. 6.–8.

                     (3)

                        SL L 305, 30.11.1994., str. 6.

                     (4)

                        SL L 1, 3.1.1994., str. 3.

                     (5)

                        SL L 77I, 20.3.2019., str. 1.

    ---documentbreak---

               EUROPSKA KOMISIJA
            Bruxelles, 15.7.2019.
            COM(2019) 337 final
            PRILOG
            EMPTY
            Prijedlogu ODLUKE VIJEĆA
            o stajalištu koje treba donijeti, u ime Europske unije, u Zajedničkom odboru EGP-a o izmjeni Protokola 31 uz Sporazum o EGP-u o suradnji u posebnim područjima izvan područja četiriju sloboda[RescUE]

               PRILOG

               ODLUCI ZAJEDNIČKOG ODBORA EGP-a

               br. […]

               od […]

               o izmjeni Protokola 31 uz Sporazum o EGP-u o suradnji u posebnim područjima izvan područja četiriju sloboda

               ZAJEDNIČKI ODBOR EGP-a,

               uzimajući u obzir Sporazum o Europskom gospodarskom prostoru („Sporazum o EGP-u”), a posebno njegove članke 86. i 98.,

               budući da:

               (1)Primjereno je proširiti suradnju ugovornih stranaka kako bi se uključila Odluka (EU) 2019/420 Europskog parlamenta i Vijeća od 13. ožujka 2019. o izmjeni Odluke br. 1313/2013/EU o Mehanizmu Unije za civilnu zaštitu
                  1
               .

               (2)Protokol 31 uz Sporazum o EGP-u trebalo bi stoga na odgovarajući način izmijeniti kako bi se omogućila provedba te proširene suradnje od 21. ožujka 2019.,

               DONIO JE OVU ODLUKU:

               Članak 1.

               U članku 10. stavku 8. točki (d) (Odluka br. 1313/2013/EU Europskog parlamenta i Vijeća) Protokola 31 uz Sporazum o EGP-u u alineju se umeće sljedeće:

               „, kako je izmijenjena:

               –32019 D 0420: Odlukom (EU) 2019/420 Europskog parlamenta i Vijeća od 13. ožujka 2019. o izmjeni Odluke br. 1313/2013/EU o Mehanizmu Unije za civilnu zaštitu (SL L 77 I, 20.3.2019., str. 1.).”

               Članak 2.

               Ova Odluka stupa na snagu prvog dana nakon što je posljednja obavijest iz članka 103. stavka 1. Sporazuma
                  2* podnesena Zajedničkom odboru EGP-a.

               Primjenjuje se od 21. ožujka 2019.

               Članak 3.

               Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

               Sastavljeno u Bruxellesu, […].

                  Za Zajednički odbor EGP-a

                  Predsjednik

                  […]

                  Tajnici

                  Zajedničkog odbora EGP-a

                  […]

                     (1)

                        SL L 77I, 20.3.2019., str. 1.

                     (2)
                  *
                        [Ustavni zahtjevi nisu navedeni.] [Ustavni su zahtjevi navedeni.]


               EUROPSKA KOMISIJA
            Bruxelles, 25.9.2019.
            COM(2019) 423 final
            2019/0199(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u Upravnom odboru Međunarodne konvencije o usklađivanju graničnih kontrola robe

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje treba zauzeti u ime Unije u Upravnom odboru osnovanom Međunarodnom konvencijom o usklađivanju graničnih kontrola robe („Konvencija o usklađivanju”) u vezi s predviđenim donošenjem izmjena članka 7. Priloga 8. Konvenciji o usklađivanju u pogledu učestalosti mehanizma izvješćivanja.

               2.Kontekst prijedloga

               2.1.Međunarodna konvencija o usklađivanju graničnih kontrola robe

               Cilj je Međunarodne konvencije o usklađivanju graničnih kontrola robe („Konvencija o usklađivanju”) olakšati i time razvijati međunarodnu trgovinu usklađivanjem (prema potrebi) različitih graničnih kontrola koje se primjenjuju na kretanje robe. Konvencija o usklađivanju potpisana je 21. listopada 1982. u Ženevi i odobrena je u ime Zajednice Uredbom Vijeća (EEZ) br. 1262/84 od 10. travnja 1984.
                  1
               , koja je stupila na snagu 12. rujna 1987. Konvencija trenutačno broji 58 ugovornih stranaka, uključujući Europsku uniju i njezine države članice.

               2.2.Upravni odbor

               Upravni odbor djeluje u okviru Konvencije o usklađivanju. Njegova je uloga razmatranje i donošenje izmjena Konvencije o usklađivanju. O prijedlozima se glasuje, a svaka država koja je ugovorna stranka i zastupljena je na sjednici Upravnog odbora ima jedan glas.

               Unija ima isključivu nadležnost u području carine koje je uređeno Konvencijom o usklađivanju. Unija kao regionalna gospodarska organizacija u slučaju glasanja raspolaže brojem glasova koji je jednak broju glasova dodijeljenih državama članicama koje su ujedno ugovorne stranke Konvencije. Budući da su sve države članice EU-a ugovorne stranke Konvencije, Unija ima 28 glasova.

               Izmjene Konvencije o usklađivanju donose se dvotrećinskom većinom glasova članica koje su prisutne i glasuju. Za donošenje odluka potreban je kvorum od najmanje jedne trećine država koje su stranke.

               2.3.Predviđeni akt Upravnog odbora

               Upravni odbor će na dvanaestom zasjedanju vjerojatno donijeti odluku o donošenju predloženih izmjena Konvencije o usklađivanju (dalje u tekstu „predviđeni akt”).

               Svrha je predviđenog akta smanjiti učestalost mehanizma izvješćivanja o napretku ostvarenom u poboljšanju postupaka prelaska granice za međunarodni cestovni prijevoz. Trenutačno svaka ugovorna stranka Konvencije mora ispuniti i poslati Tajništvu UNECE-a nacrt upitnika o provedbi Priloga 8. Konvenciji (objava pravnih odredaba, infrastruktura, primjena itd.). Predviđenim aktom promijenit će se vremenski okvir za izvješćivanje s dvije na pet godina, čime će se dati dovoljno vremena za postizanje rezultata koji bi bili zanimljivi.

               Predviđeni akt bit će obvezujući za stranke u skladu s člankom 22. Konvencije o usklađivanju. Članak 22. odnosi se na predložene izmjene Konvencije i njime se propisuje sljedeće: „Svaka predložena izmjena dostavljena u skladu s prethodnim stavkom stupa na snagu za sve ugovorne strane tri mjeseca nakon isteka razdoblja od 12 mjeseci nakon datuma dostavljanja predložene izmjene tijekom kojega glavnom tajniku Ujedinjenih naroda nije bio dostavljen nikakav prigovor na predloženu izmjenu od strane države koja je ugovorna strana ili od strane regionalne organizacije za gospodarsku integraciju koja je također ugovorna strana i koja onda postupa u okviru uvjeta utvrđenih u članku 16. stavku 2. ove Konvencije.”

               3.Stajalište koje treba zauzeti u ime Unije

               Unija podržava razuman pristup za učestalost mehanizma izvješćivanja o napretku ostvarenom u poboljšanju postupaka prelaska granice za međunarodni cestovni prijevoz. Ta se globalna istraživanja trenutačno provode svake dvije godine, što znači da svake dvije godine svaka ugovorna stranka (uključujući Europsku uniju) mora izvijestiti o postignutom napretku. Trenutačna učestalost mehanizma izvješćivanja opterećuje ugovorne stranke jer na nacionalnoj razini upitnik često zahtijeva međuministarsku koordinaciju carinskih i transportnih nadležnih tijela. Usto, kako je izneseno tijekom rasprava i dogovoreno s državama članicama unutar carinske stručne skupine za TIR, očekuje se da će istraživanja davati slične rezultate i kad se budu provodila svakih pet godina.

               Stoga se predlaže da Unija podrži prijedlog izmjene članka 7. Priloga 8. Konvenciji o usklađivanju čiji je cilj da se međurazdoblje mehanizma izvješćivanja produlji s dvije na pet godina.

               Primjereno je utvrditi stajalište koje treba zauzeti u ime Unije u okviru Upravnog odbora jer će te izmjene biti obvezujuće za Uniju.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Članak 218. stavak 9. UFEU-a primjenjuje se neovisno o tome je li Unija članica tijela ili stranka sporazuma
                  2
               .

               Pojam „akti koji proizvode pravne učinke” odnosi se i na akte koji proizvode pravne učinke na temelju pravila međunarodnog prava koja se primjenjuju na predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali im je namjena da „presudno utječu na sadržaj propisa koje donese zakonodavac Unije”
                  3
               .

               4.1.2.Primjena u predmetnom slučaju

               Upravni odbor tijelo je osnovano na temelju sporazuma, točnije na temelju Međunarodne konvencije o usklađivanju graničnih kontrola robe.

               Akt koji Upravni odbor treba donijeti akt je koji proizvodi pravne učinke. Predviđeni akt bit će obvezujući na temelju međunarodnog prava u skladu s člankom 22. Međunarodne konvencije o usklađivanju graničnih kontrola robe.

               Predviđenim aktom ne dopunjuje se niti izmjenjuje institucionalni okvir Sporazuma.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalnopravna osnova

               4.2.1.Načela

               Materijalnopravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, to jest onoj koja je potrebna za glavni ili prevladavajući cilj ili element.

               4.2.2.Primjena u predmetnom slučaju

               Glavni cilj i sadržaj predviđenog akta odnose se na carinsku i vanjsku trgovinsku politiku.

               Stoga je materijalnopravna osnova predložene odluke članak 207. UFEU-a.

               4.3.Zaključak

               Pravna osnova predložene odluke trebao bi biti članak 207. UFEU-a u vezi s člankom 218. stavkom 9. UFEU-a.

               5.Objava predviđenog akta

               Budući da će se aktom Upravnog odbora izmijeniti Prilog 8. Međunarodne konvencije o usklađivanju graničnih kontrola robe, primjereno ga je nakon donošenja objaviti u Službenom listu Europske unije.

               2019/0199 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u Upravnom odboru Međunarodne konvencije o usklađivanju graničnih kontrola robe

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Međunarodna konvencija o usklađivanju graničnih kontrola robe („Konvencija”)  iz 1982. odobrena je Uredbom Vijeća (EEZ) br. 1262/84.
                  4

               (2)Na temelju članka 22. Konvencije Upravni odbor može donijeti izmjene dvotrećinskom većinom ugovornih stranaka koje su prisutne i glasuju.

               (3)Upravni odbor na svojem dvanaestom zasjedanju treba donijeti izmjenu članka 7. Priloga 8.

               (4)Primjereno je utvrditi stajalište koje treba zauzeti u ime Unije u okviru Upravnog odbora jer će izmjene Konvencije biti obvezujuće za Uniju.

               (5)Unija podržava novi članak 7. Priloga 8. Konvenciji jer smanjenje učestalosti mehanizma izvješćivanja o napretku ostvarenom u poboljšanju postupaka prelaska granice za međunarodni cestovni promet dovodi do manjeg broja administrativnih formalnosti za države članice.

               (6)Stajalište koje Unija treba zauzeti u Upravnom odboru za Konvenciju stoga bi se trebalo temeljiti na nacrtu izmjena priloženom ovoj Odluci,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na dvanaestoj ili naknadnoj sjednici Upravnog odbora jest da se podrži nacrt izmjene priložen ovoj Odluci.

               Članak 2.

               Predstavnik Unije u Upravnom odboru može odobriti uredničke promjene nacrta izmjene iz članka 1.

               Članak 3.

               Ova Odluka stupa na snagu na dan donošenja.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 126, 12.5.1984., str. 1.–2.

                     (2)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, točka 64.

                     (3)

                        Presuda Suda od 7. listopada 2014., Njemačka protiv Vijeća, predmet C-399/12, ECLI:EU:C:2014:2258, točke od 61. do 64.

                     (4)

                        SL L 126, 12.5.1984., str. 1.

    ---documentbreak---

               EUROPSKA KOMISIJA
            Bruxelles, 25.9.2019.
            COM(2019) 423 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u Upravnom odboru Međunarodne konvencije o usklađivanju graničnih kontrola robe

               PRILOG

               Izmjena Međunarodne konvencije o usklađivanju graničnih kontrola robe

               Prilog 8., članak 7.

               Umjesto riječi „svake druge godine” treba stajati „svakih pet godina”.